সেই এনার্জিরও আবার কী অপার মহিমা! শূন্যস্থানের নিজস্ব এনার্জি গণনা করতে বসে বিজ্ঞানীরা তার যে পরিমাণ খাতায়-কলমে পাচ্ছেন, তা বিশাল। অথচ, পরীক্ষা ওই এনার্জির যে পরিমাণ দেখাচ্ছে, তা একরত্তি। দ্বিতীয়টা প্রথমটার কত ভগ্নাংশ? ১-এর পর ১২০টা ০ বসালে যে সংখ্যা হয়, তত ভাগের এক ভাগ মাত্র! তাত্ত্বিক গণনা আর পরীক্ষালব্ধ ফলের এ হেন বৈষম্য, নোবেলজয়ী পদার্থবিজ্ঞানী স্টিভেন ওয়েনবার্গের মতে, ‘গবেষকদের সবচেয়ে বড় ব্যর্থতা’।